Efter godt et år er Venstre-regeringen klar til at sætte streg under valgløftet om at droppe den tidligere regerings fokus på kollektiv trafik og i stedet investere relativt mere i nye veje.

Det sker, når regeringens forslag til finanslov ligger klar tirsdag kl. 11. Her vil der stå en halv milliard kr. til at udvide motorvejen mellem Aarhus og Skanderborg fra fire til i alt seks spor.

Udvidelsen på netop den strækning er relativt billig, fordi midterrabatten er 12 meter bred. Derfor kan de ekstra baner anlægges, uden at der bliver ændret på de eksisterende, eller der skal eksproprieres ekstra grunde.

»Trafikken på E45 er vokset eksplosivt i de seneste 20 år. Det skaber trængsel og giver store gener for borgerne og virksomhederne i området. Der spildes alt for meget tid på strækningen. Og det koster samfundet alt for mange penge,« siger transportminister Hans Chr. Schmidt i en pressemeddelelse.

Han påpeger, at regeringen har udvidelsen af den østjyske motorvej E45 som topprioritet. Den står som den eneste vejudvidelse i regeringsgrundlaget fra sidste år, hvor der ellers kun er undersøgelser af hhv. en havnetunnel i København og en jysk parallelmotorvej.

Læs også: Regeringen foreslår ny placering af omstridt motorvej

Det overraskende er imidlertid, at regeringen kører motorvejen uden om alle de trafikforlig, som i forvejen findes i Folketinget. I stedet åbner den for en drøftelse i forbindelse med Finansloven og uafhængigt af andre investeringer.

Nyheden blev offentliggjort i Jyllands-Posten lørdag. Avisen har gennem længere tid kørt en kampagne for at fortælle, at den østjyske motorvej er proppet til. Og de lokale borgmestre er kun forsigtigt glade:

»Jeg er tilfreds med, at man nu starter med den mest oplagte strækning. Men vores mål har hele tiden været en udvidelse af E45 fra Randers til Vejle,« lyder det fra Peter Sørensen (S) fra Horsens i den jyske morgenavis.

Det var også Jyllands-Posten, som omtalte et notat, der ifølge Hans Chr. Schmidt viste, at det var alt for dyrt at lokke bilisterne over i toget.

Det er en af baggrundene for, at Venstre-regeringen satser mere på at udbygge vejnettet, i første omgang i Østjylland.

Selve notatet blev dog voldsomt kritiseret af en række transportforskere.

Strækningen mellem Aarhus og Skanderborg, hvor motorvejen skal udvides, er 15 kilometer lang, og regeringen forventer, at bilisterne kan køre ind på de ekstra spor om 3-4 år.